У Првом светском рату, крајем 1915. године, Бугари окупирају регион и на овом простору формирају војно-инспекциону област Мораве. Почетком 1917. године, због репресија бугарских окупационих власти, подигнут је Топлички устанак. У јесен 1918. власт прелази из бугарских у немачке руке, да би убрзо српска војска ослободила окупиране територије. После формирања Краљевства Срба, Хрвата и Словенаца 1918. године, подручје региона је било подељено на неколико округа (1918—1922) и области (1922—1929). Са формирањем бановина 1929. године, подручје региона је углавном ушло у састав Моравске Бановине, изузев неких северних и јужних територија које су ушле у састав Дунавске и Вардарске бановине.